Source: https://www.riigiteataja.ee/kohtulahendite_liigitus.html?jaotus=juur.206106664.206108420.206108421&kokkuvotted=false&jaotusedVaikimisiAvatud=
Timestamp: 2020-08-14 00:20:56+00:00
Document Index: 6541329

Matched Legal Cases: ['Riigikohus ', '§ 29', '§ 2', '§ 308', '§ 2', '§ 94']

3-2-1-7-02 Riigikohus 13.02.2002
Ühinemisõigus (PS § 29 lg 5 ja 48 lg 1) tähendab õigust koonduda asjakohasel õiguslikul alusel nii juriidilise isiku kui ka mittejuriidilise isiku staatusega ühingutesse. Seega võib töötajate ühinguks olla ka õiguslikul alusel moodustatud ühendus, mis pole juriidiline isik. Sellise ühingu poolt valitud töötajal on TUIS § 2 lg 1 kohaselt usaldusisiku staatus.
Hageja esitas taotluse dokumendi asja materjalidele lisamiseks alles apellatsioonikohtu istungil ega esitanud apellatsiooniastmes mõjuvaid põhjendusi, miks ta dokumenti varem ei esitanud. Arvestades TsMS § 308 lg-s 1 ja 2 sätestatut, oli apellatsioonikohtu poolt sellise tõendi vastuvõtmata jätmine seaduslik.
Töötaja usaldusisiku staatus nõuab temaga töölepingu lõpetamiseks tööinspektori nõusolekut. TUIS § 2 lg 1 järgi töötajate usaldusisiku valimise õigus on ka muul õiguslikul alusel moodustatud ühendusel, mis pole juriidiline isik. Seega on selline õigus ka ametiühingut asutavatel töötajatel, ning kostja oli töötajaks, kellele laienes TLS § 94 kaitse.